**ПРЕДЛОГ ЗАКОНА**

**О ДОПУНИ**

**ЗАКОНА О ВИСОКОМ ОБРАЗОВАЊУ**

Члан 1.

У Закону о високом образовању („Службени гласник РС”, бр. 88/17, 27/18 – др. закон, 73/18, 67/19, 6/20 – др. закони, 11/21 – аутентично тумачење, 67/21, 67/21 – др. закон и 76/23), после члана 52. додаје се нови члан 52а који гласи:

„Члан 52a

Изузетно од члана 52. овог закона, Министарство може издати дозволу за рад и иностраној високошколској установи за извођење студијских програма основних академских студија, мастер академских студија и докторских академских студија на основу споразума који Министарство потписује са иностраном високошколском установом.

Споразум из става 1. овог члана обавезно садржи елементе којима се уређују питања која се односе на организацију рада иностране високошколске установе, начин финансирања рада иностране високошколске установе, ангажовање наставног особља, режим студија, упис студената и начин организовања наставе, питање начина плаћања накнада студената за школарину и друге трошкове као и друга питања од значаја за извођење студијских програма основних академских студија, мастер академских студија и докторских академских студија.

У циљу унапређења делатности и подизања квалитета рада, за накнаду школарине односно дела школарине студената као и за друге трошкове студената држављана Републике Србије који упишу студије на високошколској установи која има дозволу за рад издату у складу са ставом 1. овог члана, средства могу бити обезбеђена из буџета Републике Србије.

Услов за издавање дозволе за рад из става 1. овог члана је да је инострана високошколска установа акредитована у држави у којој има седиште и да су студијски програми за које добија дозволу за рад акредитовани у држави у којој има седиште.

Инострана високошколска установа делатност обавља у представништву које се наводи у дозволи за рад.

Инострана високошколска установа води евиденције и издаје јавне исправе према прописима државе у којој је акредитована.

Јавне исправе издате од стране иностране високошколске установе која обавља делатност у Републици Србији сматрају се страним високошколским исправама.

Дозвола за рад издата у складу са овим чланом се обнавља на сваких седам година под условима дефинисаним овим чланом.”.

Члан 2.

Овај закон ступа на снагу осмог дана од дана објављивања у „Службеном гласнику Републике Србије”.